कनक : सनानी आं। पार्वती दे उत्थें होंदे बी किश चिरै परैंत ए शैद अक्की गे हे। मिगी इक दौं बारी पुच्छेया बी, परतोना नईं ऐ ? पर मेरे हामी भरने पर आखदे—नईं अड़िऐ। पूरी छुट्टी मकाइयै गै चलगे। तां बी पता नईं की बिच्चें-बारें अनमने होई जन्दे हे। इक दिन इयै-किश सोचदे पार्वती गी द्रण्डी बी बैठे। मिगी बड़ा चर्ज लग्गा। पार्वती दिन भर डुसकदी रेई। रातीं बापू कोला फण्ड खाइयै बी अन्दरा बाह्‌र नईं निकली तां इनें बड़े जतनें उसी मनाया। बनवारी हसद-हसदा आखदा—तुस्सै लेई जाओ इसी, में ते साढ़ बी लैन नईं होंदी एदी। के पता बनवारी जोर भरदा तां खबरै लेई गै औंदे। (हौका भरदी ऐ) पर ए सब ग्लाने दा हुन के लाह् ऐ ?